
                                                                                                                    Plx. 481/2015
RAPORT COMUN
asupra
propunerii legislative pentru completarea Art.13, alin.(2), din Legea nr.489/2006 privind libertatea religioasă şi regimul general al cultelor
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru drepturile omului, culte şi problemele minorităţilor naţionale au fost sesizate, spre dezbatere în fond, cu propunerea legislativă pentru completarea Art.13, alin.(2), din Legea nr.489/2006 privind libertatea religioasă şi regimul general al cultelor, trimisă cu adresa nr. Plx. 481 din 17 iunie 2015, înregistrată la Comisia juridică, de disciplină şi imunităţi sub nr. 4c-11/828 din 19 iunie 2015 şi, respectiv la Comisia pentru drepturile omului, culte şi problemele minorităţilor naţionale, cu nr. 4c-5/480 din 22 iunie 2015. 

Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este  Cameră decizională.

Senatul, în calitate de primă Cameră sesizată, a respins iniţiativa legislativă, în şedinţa din data de 15 iunie 2015.
Consiliul Legislativ a avizat favorabil iniţiativa legislativă, conform avizului cu nr. 225 din 9 martie 2015.
Guvernul a transmis Parlamentului, prin adresa cu nr. 488/27.03.2015, punctul său de vedere prin care nu susţine adoptarea iniţiativei legislative. 

Propunerea legislativă supusă dezbaterii are ca obiect de reglementare modificarea art.13 alin. (2) din Legea nr.489/2006 privind libertatea religioasă şi regimul general al cultelor, republicată, prin introducerea unei noi dispoziţii faţă de varianta actuală a alineatului, prin care să fie evitate interdicţii în ceea ce priveşte exercitarea dreptului la liberă exprimare, la opinie şi la informaţie. 
În conformitate cu dispoziţiile art. 61 şi art. 63 din Regulamentul Camerei Deputaţilor, republicat, membrii celor două comisii au examinat propunerea legislativă în şedinţe separate (22 septembrie şi, respectiv 12 octombrie 2015). 

La lucrările Comisiei pentru drepturile omului, culte şi problemele minorităţilor naţionale au fost prezenţi 10 membri din totalul de 11, iar la lucrările Comisie juridice, de disciplină şi imunităţi deputaţii au fost prezenţi conform listei de prezenţă.

La dezbaterea propunerii legislative a participat, în calitate de invitat, domnul Remus Cernea, iniţiatorul propunerii legislative şi, în calitate de invitaţi, domnul Cezar Păvălaşcu şi domnul Florinel Frunză, directori în cadrul Secretariatului de Stat pentru Culte, domnul Adrian Bunoaica, secretar general al CNCD şi doamna Mădălina Roşu, director al Direcţiei juridice din cadrul CNCD.

În urma examinării propunerii legislative, a punctelor de vedere exprimate şi a dezbaterii, membrii celor două comisii au hotărât, cu majoritate de voturi, să propună votului plenului Camerei Deputaţilor, respingerea  propunerii legislative pentru completarea Art.13,  alin.(2), din Legea nr.489/2006 privind libertatea religioasă şi regimul general al cultelor.
 Libertatea de exprimare nu poate fi absolută şi, ca atare, este supusă unor coordonate juridice. Aceste coordonate juridice trebuie să fie, însă, expres prevăzute de lege şi necesare ocrotirii unor valori politice, economice, sociale şi umane şi, prin urmare, nu pot fi lăsate la aprecierea discreţionară a subiecţilor de drept. Sub acest aspect este de remarcat că Pactul internaţional privitor la drepturile civile şi politice, prin art. 19 alin. (3), stabileşte că exerciţiul libertăţii de exprimare comportă îndatoriri speciale şi responsabilităţi speciale şi că poate fi supus anumitor restricţii care trebuie să fie expres stabilite prin lege: respectarea drepturilor sau reputaţiei altora, considerente de siguranţa naţională, ordine publică, sănătate sau moralitate publică.

În raport cu obiectul şi conţinutul său, propunerea legislativă face parte din categoria legilor organice.
 VICEPREŞEDINTE,
                                                               PREŞEDINTE,
            Ciprian Nicolae NICA                                                                          Nicolae PĂUN
                SECRETAR,
                                                                           SECRETAR,
    Sorin Constantin STRAGEA                                                                 Ioan-Sorin ROMAN   
Consilier parlamentar, Alina GRIGORESCU                           Consilier parlamentar, Onesia BABEŞ                                                                                                                                                                                                                                                                                  
PAGE  
2

